Lukasi
Den sani fu Masaa Jesesi di Lukasi sikiifi
Wan wowtu a fesi
Da disi na wan pisi buku di wan man den e kai Lukasi sikiifi. Lukasi na be wan dataa, soseefi a ná be wan Dyusama. Ma a kon toon mati anga wan bosikopuman fu Masaa Jesesi den e kai Pawlesi. A be e waka e lontu anga en e paati a bosikopu fu Masaa Gadu.
Da a meke a biifi ya sende gi wan mati fi en den en kai Teyofili. Teyofili a ná be wan Dyusama, ma a be wani meke a sabi den sani fu Masaa Jesesi tu. Ma a ná enke na Teyofili wawan a meke a biifi ya sende gi. Nono! A meke en fu ala sama di o leisi en, biibisama anga Dyu te go doo ala sama di á de biibisama seefi, fu ala den fiya sa fusutan en.
Bika somen sama be yee a wowtu fu Masaa Gadu kaba, ma den á be yee en na a fasi enke fa Lukasi sikiifi en ya. Ma na fu di a wani meke den yee en fini fini meke a sikiifi den sani fu Masaa Jesesi ya poti a pampila.
1
Lukasi e gi Teyofili odi
1-3 We, mi Lukasi e sende bigi odi gi yu, mi gaan lesipeki mati Teyofili. So, enke fa i sabi, da somen sama sikiifi sani kaba fu a libi fu Masaa Jesesi. Da, na san den sama di be si anga den eigi ain anga den fosi diniman fu a Bun Nyunsu taigi den, na dati den sikiifi. Ma, miseefi ondoosuku den sani ya fini fini enke fa den waka tuutuu, fu sikiifi sende gi yu. 4 Da yuseefi sa si taki, na pilisisi a seefi enke san, di i be leli kaba.
Wan Basiya fu Masaa Gadu Kondee
tyai bun nyunsu kon gi Sakalia
5 Da a yuu di Helowdesi be de kownu fu Judeja, da i be abi wan apaiti begiman den be e kai Sakalia. A be de a kulu apaiti begiman fu Abiya. A uman fi en na be fu a lo fu Aalon tu, enke Sakalia seefi. 6 Sakalia anga Elisabeti, na tu sama, di be e libi letiopu fasi gi Masaa Gadu. Den be e oli ala weiti fu Masaa Gadu. Ná wan sama, di be poi fende wan fowtu a den. 7 Ma, Sakalia anga Elisabeti á be abi ná wankodo pikin. Bika Elisabeti á be poi de anga bee. Ma soseefi, da Sakalia anga Elisabeti, na be tu gaandi sama kaba tu, di á be poi meke pikin moo.
8 Ma, namo da wan dei, da Sakalia anga den taa hei apaiti begiman fu a kulu fu Abiya, be mu wooko a ini a Mama Keliki. 9 Da, den be abi a gwenti, fu iti lowte luku on di fu den apaiti begiman mu go a ini a Mama Keliki a dei de, fu boon switi sumee sani gi Masaa Gadu. Di den iti a lowte, ne a soi taki, na Sakalia mu go. 10 Da, di a go, da somen sama be de na a keliki e begi.
11 Namo, di Sakalia de a ini a keliki, ne a si wan Basiya fu Masaa Gadu Kondee*f1* wan toon wan toon so. A taampu na a leti ana fu a apaiti begi tafaa, di den e boon switi sumee sani gi Masaa Gadu. 12 Da, di Sakalia si a Basiya fu Masaa Gadu Kondee, ne a feele te en ati piiti.
13 Ne a Basiya taigi en taki: “Ná feele, Sakalia! Masaa Gadu yee den begi fi yu. Yu uman, Elisabeti, o meke wan manpikin. Da i mu kai a pikin ya, Johanisi. 14 Da a pikin ya o gi yu gaan piisii. Da soseefi a o meke somen taa sama abi gaan piisii tu. 15 Bika a o de wan bigiman a Masaa Gadu ain. Da noiti a pikin ya á mu diingi win efu taanga diingi di e duungu sama. Da fanafu en mama bee, da a Jeje fu Masaa Gadu o de ne en tapu.
16 “A o tyai somen sama fu Islayeli kon daai libi baka kon a Masaa Gadu. 17 A pikin o de enke a apaiti takiman fu Masaa Gadu di den be e kai Eliya, enke fa a Jeje fu Masaa Gadu be de a Eliya tapu. Soseefi, leti enke fa a Jeje fu Masaa Gadu be e tii Eliya, na soseefi a o tii a pikin ya tu. Da a o waka a Masaa fesi, fu seeka ala sani gi en, fosi a kon. Da a o daai den dda anga den pikin ati, meke den daai libi bun anga denseefi. A o meke den di á be e aliki Masaa Gadu daai libi kon e libi, enke den sama di e libi bun a Masaa Gadu ain. Leti enke fa mi taki ya, na so a o pasa.”
18 Ne Sakalia akisi a Basiya fu Masaa Gadu Kondee taki: “Fa mi sa sabi taki, den sani di i taki ya na tuu? Bika mi anga Elisabeti gaandi pasa a peesi kaba fu meke pikin.”
19 Ne a Basiya fu Masaa Gadu Kondee piki en taki: “Mi na Gabiliyeli*f2*. Mi e tan koosube fu Masaa Gadu. Ne en sende mi kon, fu taigi yu den sani ya. Ma yu á biibi mi. 20 Da, fu di yu á biibi san mi taigi yu, meke yu ná o poi taki moo, fu te enke a dei di ala den sani di mi taki ya pasa. Bika, a dei o doo, di den sani ya o pasa tuu leti enke fa mi taki.”
21 Da den sama di be de a doose be e luku Sakalia fu a kon a doose. A be foondoo den fa Sakalia be tan langa a ini a keliki osu so. 22 Ne den sama de a doose te, fosi Sakalia kon a doo. Ma di Sakalia kon a doo, ne na anga ana ai taki anga den sama. Bika a á be poi taki moo. Ne den sama sabi kaba taki, Sakalia miti anga wan sani a ini a keliki osu. Bika a be e soi den anga ana.
23 Ne Sakalia tan du en wooko a ini a Mama Keliki, te di a yuu doo, ne a go a osu baka. 24 Ne a á langa moo bakadati, ne Elisabeti, a uman fu Sakalia, oli bee. Da di a oli a bee kaba, ne a tapu enseefi a osu feifi mun langa. A nái go a pe sama de. 25 Ne Elisabeti taki: “Masaa Gadu, i du gaan bun gi mi, baa! Bika yu puu sen a mi ain, a libisama fesi.”
Masaa Gadu sende en Basiya
Gabiliyeli go a Maliya
26 Da di Elisabeti de anga sigisi mun bee, ne Masaa Gadu sende Gabiliyeli, wan fu den Basiya fu Masaa Gadu Kondee, go a Nasaleti a Galileya, 27 a wan yonkuu uman den e kai Maliya. Jowsef be poti mofu ne en fu libi. Jowsef na be wan bakaten pikin fu Kownu Dafeti paansu. 28 Da di a Basiya fu Masaa Gadu Kondee kon a Maliya, ne a gi en odi taki: “Fa ai go, Maliya? I abi bun ede moo ala uman. Masaa Gadu de anga yu. Ne a teke gaan bun ati fasi namo luku yu. Bika a abi gaan piisii anga yu.”
29 Ma namo, di Maliya yee den wowtu ya, a be feele, te a be wani buuya, bika a á be sabi san den be wani taki. 30 Ne a Basiya fu Masaa Gadu Kondee taigi en taki: “Ná feele, Maliya! Masaa Gadu teke yu poti apaiti fasi, fu du wan bun gi yu. 31 Bika yu sa de anga bee, da yu o meke wan manpikin. Da te a pikin ya meke, da i mu kai en, Jesesi. 32 A pikin ya sa hei a Masaa Gadu ain. Da den o kai en, Pikin fu a moo Hei Gadu a tapu. Masaa Gadu o gi en a kownu sutuu fi en avo gaansama Dafeti, fu tii sani. 33 Da a o tii den bakaten pikin fu a avo gaansama fu Dyusama, Jakopu. A tii fi en sa de fu tego.”
34 Ne Maliya akisi a Basiya taki: “Fa mi o du de anga bee? Mi á siibi anga man wanten.”
35 Ne a Basiya piki en taki: “A Apaiti Jeje fu Masaa Gadu o kon a ini yu anga kaakiti, da i sa de anga bee. Da fu di na a Apaiti Jeje o meke i de anga bee, meke den sa kai a pikin ya, Pikin fu Masaa Gadu. A pikin ya libi o seeka de silli apaiti fasi, sondee fowtu gi Masaa Gadu. 36 I sisa Elisabeti de anga sigisi mun bee nownow na a gaandi gaandi yuu fi en ya. Da a sa meke wan manpikin. I si? A Elisabeti, di ala sama be e taki ná o meke pikin ná wan ten moo, ne en de anga bee. 37 Bika ná wan sani de di Masaa Gadu á poi du. Ala san di Masaa Gadu taki, musu pasa enke fa a taki.”
38 We, ne Maliya piki a Basiya fu Masaa Gadu Kondee taki: “A bun! Mi de a ini mi Masaa ana ini. Meke a du anga mi enke fa i taki de.” Ne, di den taki so, te den kaba, ne a Basiya fu Masaa Gadu Kondee gwe fi en baka.
Maliya go ne en sisa Elisabeti
39 Da wan satu pisiten a baka di a Basiya fu Masaa Gadu Kondee taki anga Maliya so kaba, ne Maliya opo, ne a waka esi esi go na a pisiwataa fu Judeja, a wan pikin kondee a den mongo mindii. 40 Da di a doo a kondee kaba, ne a go a Sakalia osu. Ne a gi Elisabeti odi. 41 Ma namo, di Elisabeti yee a odi fu Maliya, ne a pikin dyombo a ini en bee e sikopu futu. Ne a Jeje fu Masaa Gadu kon a Elisabeti tapu.
42 Ne Elisabeti bali taki: “Maliya! Seigi fi yu a Masaa Gadu bigi moo ala taa uman. Soseefi seigi fi yu a Masaa Gadu bigi, fu a pikin di de a ini i bee de tu.” 43 Ne Elisabeti taki go doo taki: “Oho! Fa mi du abi a bun ede ya, taki a mama fu mi Masaa kon a mi osu kon luku mi? 44 Bika, di mi yee a odi fi yu, ne a pikin di de a ini mi bee piisii te a sikopu futu. 45 We, Maliya! Fu di i du san Masaa Gadu wani, da i sa fende seigi ne en. Bika ala den sani di a taigi yu de, o pasa tuu.”
Maliya gafa Masaa Gadu
46 Ne Maliya seefi daai gafa Masaa Gadu. A taki:
“Mi e gafa Masaa Gadu anga mi hii ati.
47 Mi e piisii tuu a ini mi ati anga a Gadu fu mi. Ne en na mi Yeepiman.
48 Bika Masaa Gadu luku mi enke wan mofinawan,
ne a opo mi.
Da a opo di a opo mi ya, ná abi kaba.
Bika fu alaten, sama sa kai mi nen taki, na so Masaa Gadu be seigi mi.
49 Bika, na a Sama di abi ala makiti a goontapu, ne en du mi a gaan bun ya.
A gaan bun ya, na a Sama di abi ala makiti a goontapu, ne en du mi en.
A Sama ya de kiinkiin sondee fowtu.
50 Da alaten Masaa Gadu e du gaan bun naamo gi den sama di e lesipeki en. Bika a abi tyali ati fu libisama.
51 Da Masaa Gadu abi makiti fu du ala sani.
Bika a booko den bigi fasi sama anga den hei membee wan saka.
52 Ai naki den gaan kownu puu a den kownu sutuu.
Ma ai opo den saka fasi sama kon poti hei.
53 Ai paati den gudu fi en gi den pinaman di e angii fi en.
Ma ai sende den guduman gwe anga soso ana.
54 A abi tyali ati naamo e yeepi den Islayeli.
55 A á feegete san a be paamisi u tata Abalaham anga den bakapikin fi en,
bika alaten ai yeepi den leti enke fa a be paamisi den.”
56 Da di Maliya gafa Masaa Gadu so kaba, ne a tan dii mun anga Elisabeti, fosi a daai gwe baka a Nasaleti Foto, a pe a be e tan.
Elisabeti meke Johanisi
57 Da na so, di a yuu doo fu Elisabeti meke, ne a meke a manpikin. 58 Da di den famii fi en anga den sama fu a pisi kondee pe ai tan, yee taki a meke a pikin, ne den piisii anga en te, ná sipowtu, bika den si taki Masaa Gadu du wan gaan bun gi Elisabeti.
59 Da di a pikin abi aitin dei, ne den kon fu koti en sani mofu enke fa den Dyu be gwenti, fu soi taki a pikin ya libi de fu Masaa Gadu wawan. Da den be wani kai a pikin Sakalia enke en dda. 60 Ma Elisabeti taki: “Nono! U á mu kai en Sakalia. U kai en, Johanisi.”
61 Ma den sama taki: “Nono! Wi á poi kai en Johanisi, bika ná wan sama fu a famii abi a nen de.” 62 Ne den sama daai go a Sakalia, ne den akisi en taki, fa a wani den kai a pikin.
63 Ne a soi den anga ana taki, meke den gi en wan sani meke a sikiifi.*f3* 64 Ne den sama gi en sani fu a sikiifi. Ne a teke den sani, ne a sikiifi taki: “Na a pikin ya den e kai, Johanisi.” Da a sani ya foondoo ala den sama di be de ape. Ne wanten di Sakalia sikiifi so, ne walla en tongo losi. Ne a bigin taki baka. Ne a gi Masaa Gadu bigi nen anga daa.
65 Da ala den sama foondoo te, ná sipowtu. Ala den sama fu a pikin kondee a den mongo mindii de be e taki fu san pasa. 66 Da a toli ya paati na a hii mongo pisi fu Judeja. Da ala sama di yee a toli ya e akisi denseefi taki: “We, da san a pikin ya o toon di bigi so?” Bika den be si taki, Masaa Gadu be de anga a pikin ya.
Sakalia gi Masaa Gadu gaantangi
67 Da a Jeje fu Masaa Gadu kon a Sakalia tapu, ne a taki wan bosikopu fu Masaa Gadu. 68 A taki:
“Gaantangi fu Masaa Gadu, a Gadu fu Islayeli.
A kon puu wi, den sama fi en a sitaafu.
69 Bika a o toon wan gaan taanga yeepiman
na a lo paansu sama fu Kownu Dafeti.
70-71 Da a o gi wi a pikin ya,
leti enke fa Masaa Gadu be meke den fositen apaiti takiman fi en
be paamisi den gaansama fu wi langa ten kaba a fesi.
Da Masaa Gadu be meke den apaiti takiman fi en
be paamisi den gaansama taki,
ne en be o kon puu wi a den feyanti fu wi ondoo.
72-75 Bika Masaa Gadu taki a be abi tyali ati
anga den gaansama fu wi fu yeepi den.
Da a be kuudei anga a avo gaansama fu wi,
di den be e kai Abalaham taki,
a o puu den bakaten pikin fi en a den feyanti fu den ondoo.
Bika a be meke wan sweli anga wi tata Abalaham taki,
a be o puu wi a den feyanti fu wi ondoo, fu u be sa waka ne en baka kiinkiin sondee feele anga sondee fowtu.
Da son langa wi e libi, u be sa waka enke fa Masaa Gadu wani.
76-77 Da a pikin fu mi ya, den sa kai yu,
wan apaiti takiman fu a moo hei Masaa Gadu fu tapu.
Bika yu o waka a fesi fu Masaa go taigi den sama meke den seeka denseefi fu a kon fi en.
Yu o bali bosikopu gi den taki, meke den daai den libi meke Masaa Gadu yeepi den.
Da a sa gi den paadon fu den takuudu anga ogii fu den.
78-79 Bika Masaa Gadu abi tyali ati fu libisama.
Da a á wani meke den waka a dunguu moo gi dede e sitaafu.
A dati meke a sende a leti fi en kon a goontapu, leti enke fa a san e kiin ala peesi te a opo.
Na fu den be sa komoto a dunguu kon de fiifii a ini a leti fu Masaa Gadu.”
Da na so a Jeje fu Masaa Gadu meke Sakalia taki wan bosikopu.
80 Da a pikin e goo e kon. A be e kisi moo fusutan, bika a Jeje fu Masaa Gadu be de anga en. Ne a pikin goo te di a bigi, ne en wawan go a ini wan gaan sabana ini go e tan. Da, di a yuu fu Masaa Gadu doo, ne a komoto a ini a gaan sabana ini kon a den Islayeli fi en. Ne ai bali a bosikopu fu Masaa Gadu gi ala den sama.